రూ.4.42 లక్షల కోట్లకు డీల్‌ ఓకే!
-  మోన్‌శాంటో కొనుగోలు ప్రక్రియ కొలిక్కి : బేయర్‌
-  అతిపెద్ద కొనుగోలు వ్యవహారంగా రికార్డు
-  విత్తన మార్కెట్లో 25% పైగా వాటా బేయర్‌ చేతికి
                న్యూయార్క్‌: జర్మనీకి చెందిన రసాయనాల తయారీ సంస్థ బేయర్‌, అమెరికాకు చెందిన విత్తనాలు, క్రిమి సంహారకాల తయారీ సంస్థ మోన్‌శాంటోను కొనుగోలు చేసే వ్యవహారం ఎట్టకేలకు కొలిక్కి వచ్చింది. విత్తనాలు, క్రిమిసంహారకాల ఉత్పత్తిలో అగ్రగామిగా ఉన్న బహుళజాతి సంస్థ మోన్‌శాంటోకు చెందిన షేరు ఒక్కింటికి 128 డాలర్ల మేర చెల్లించేందుకు ఇచ్చినకొనుగోలు ప్రతిపాదనకు డీల్‌ కుదిరినట్లుగా బేయర్‌ కంపెనీ వర్గాలు ధ్రువీకరించాయి. డీల్‌ మొత్తం విలువ 66 బిలియన్‌ డాలర్లుగా (రూ.4.42 లక్షల కోట్లుగా) ఉంటుందని సంస్థ వెల్లడించింది.
పలు ప్రతిపాదనల తరువాత...
కొంత కాలంగా మోన్‌శాంటోను చేజిక్కించుకొనేందుకు ప్రయత్నిస్తున్న బేయర్‌ సంస్థ ఒక్కో షేరుకు 122 డాలర్లను చెల్లిస్తామంటూ మొదట ఆఫర్‌ చేసిన సంగతి తెలిసిందే. అయితే ఇందుకు మోన్‌శాంటో నుంచి సుముఖత వ్యక్తం కాలేదు. ఆ తరువాత సంస్థ షేరుకు 127.50 డాలర్లను చెల్లించేందుకు కూడా ముందుకు వచ్చింది. దీనికీ మోన్‌శాంటో అంగీకరించని సంగతి తెలిసిందే. అయితే తాజాగా షేరుకు 128 డాలర్ల ప్రతిపాదనకు మోన్‌శాంటో అంగీకరించినట్లుగా బేయర్‌ తెలిపింది. ఈ మొత్తం వ్యవహారం నగదు రూపంలోనే ఉంటుందని సంస్థ తెలిపింది. ఇది ఇప్పటి వరకు జరిగిన అతిపెద్ద నగదు విలీన కొనుగోలు ప్రక్రియ అన్ని సంస్థ తెలిపింది. దీంతో ప్రపంచంలోని మొత్తం విత్తనాలు, క్రిమి సంహారకాల మార్కెట్లో బేయర్‌ మార్కెట్‌ వాటా పావు భాగం (25 శాతం) కంటే కూడా ఎక్కువకు పెరగనుంది.ఈ కొనుగోలు ప్రతిపాదనకు నియంత్రణ సంస్థల సమ్మతి లభించాల్సి ఉంది.
బేయర్‌ వాటాదారుల్లో అసంతృప్తి..
పలు అనుమతులతో సహా అనేక రకాల రిస్కులతో కూడుకున్న మోన్‌శాంటో సంస్థ కొనుగోలు ప్రక్రియ పట్ల బేయర్‌ వాటాదారులు తీవ అసంతృప్తిగా ఉన్నట్లుగా సమాచారం. కంపెనీ ప్రధాన వ్యాపారమైన ఔషధ వ్యాపారాన్ని వదిలి మోన్‌శాంటోకు ఎక్కువ మొత్తంలో నగదును వెచ్చించేందుకు సంస్థ ముందుకు రావడాన్ని వారు వ్యతిరేకిస్తున్నారు. తాజా పరిణామాల పట్ల వారు విస్మయం వ్యక్తం చేస్తున్నారు. కాగా, వచ్చే ఏడాది (2017) ముగింపు నాటికి ఈ కొనుగోలు వ్యవహారం పూర్తవుతుందని బేయర్‌ వర్గాలు అంచనా కడుతున్నాయి. మే 9 చేసిన ప్రతిపాదన కంటే కూడా ఒక్కో షేరుకు 44 శాతం ప్రిమియంతో తాజా ప్రతిపాదన చేసినట్లు బేయర్‌ తెలిపింది. కన్వెర్టబుల్‌ బాండ్లను మార్చడం, కొత్త షేర్ల జారీలో జరుగుతున్న జాప్య కారణంగా తాజాగా 19 బిలియన్‌ డాలర్లను మార్కెట్ల నుంచి సమీకరించాలని బేయర్‌ యోచిస్తోంది. మరో 57 బిలియన్‌ డాలర్లను సర్దేందుకు బ్యాంకులు కూడా ముందుకు వచ్చినట్లుగా బేయర్‌ వెల్లడించింది. తాజా డీల్‌ వార్తలతో ప్రీమార్కెట్‌ ట్రేడ్‌లో బేయర్‌ వాటాలు 2.2 శాతం, మోన్‌శాంటో స్టాక్‌లు 0.2 శాతం మేర పెరిగాయి.
మీ స్నేహితులకు రికమెండ్ చెయ్యండి